《柳梢青 其一 七夕》
宋代·刘镇

乾鹊收声，湿萤度影，庭院秋香。步月移阴，梳云约翠，人在回廊。

醺醺宿酒残妆。待付与、温柔醉乡。却扇藏娇，牵衣索笑，今夜差凉。

作者简介：宋广州南海人，字叔安，号随如。宁宗嘉泰二年进士。以诖误谪居三山三十年。性恬淡，士大夫皆贤之。工诗词，尤长于诗，明白清润，为时所推。有《随如百咏》。